Mange forældre til skoleelever er oprørte over Politikens nyhed 1. januar om, at de årlige trivselsmålinger gemmes til evig tid med barnets cpr-nummer.

En lang række har rejst deres bekymring og vrede over for Politiken og på de sociale medier, og mindst to har nu politianmeldt Undervisningsministeriet for at overtræde persondataloven.

»Det er en krænkelse af mine børns rettigheder. Jeg er ansvarlig for mine børn, og det her foregår, uden jeg får det at vide. At antage at det er okay at gemme børns personlige tanker og følelser for evigt, er så skræmmende, at jeg har svært ved at sætte ord på det«, siger Ludvig Lohse, forælder til to skoleelever i Aarhus.